35. schôdza NR SR - 3.deň - B. popoludní
Dátum: 2025-05-29
Poslanec: Dubovický, Richard (PS)
Druh vystúpenia: Vystúpenie s faktickou poznámkou

63. Ďakujem za slovo, pán predsedajúci. Milé kolegyne, milí kolegovia, dovoľte mi tak na úvod začať z ostra, že asi nikto lepšie, ako kolaborant by to nenapísal, takéto krásne uznesenie. Je mi veľmi smutno, že vôbec takéto uznesenie máme ako štát Európskej únie tu v tomto parlamente. Poviem úprimne pravdu, že tie sankcie, ktoré sú uvalené voči Ruskej federácii, sú z určitých dôvodov. Vraždia tam ženy, matky, okupujú štvrtinu územia Ukrajiny a asi neviem, či poslanci SMER-u alebo poslanci SNS zabudli, že v Budči, kde boli ešte aj europoslanci, kde boli rôzne delegácie z Európskej únie, je vidieť, je to tam zachovalé, že aké zverstvá tam Ruská federácia a ruskí vojaci urobili. A my tu ideme chrániť Rusko ako spasiteľa. Ja žasnem, ja žasnem, že vôbec takéto uznesenie je v tomto parlamente a mali by ste sa hanbiť a hanbite sa všetci, kto zahlasuje za takéto uznesenie. Máme státisíce mŕtvych na jednej alebo na druhej strane v tomto konflikte. Státisíce mŕtvych, ale viete, alebo možno neviete, ale desiatky tisíc z toho sú práve ukrajinskí civilisti. Deň čo deň ukrajinská civilná infraštruktúra je pod rôznymi bombovými útokmi. A vy sa pozeráte na ekonomické dobro nie Slovenska, ale Ruska. Kolega z KDH pred chvíľočkou vám povedal, že, aj z SaS vám povedali, keď ste tu sedeli, som si všimol, že tu ste, že s kým my máme vlastne tie najvýznamnejšie obchodné partnerstvá v rámci sveta. Samozrejme, je to Európska únia, sú to Spojené štáty, je to Anglicko a až potom prichádzajú krajiny ako je Ruská federácia a iné. Tak mi povedzte, aké je to naše strategické partnerstvo v rámci Ruska? A to, že vy tvrdíte, že vďaka týmto sankciám sa majú Slováci horšie, je úplná lož, je čistá lož. Lebo štáty ako Poľsko alebo Česká republika, ony ekonomicky rastú, len my ekonomicky upadáme. A viete prečo? Kvôli skoro už pätnástim rokom vlády SMER-u. Kvôli tomu my ekonomicky upadáme. Lebo my, resp. vy ako vláda za tých pätnásť rokov ste neprišli s jednou výraznou reformou pre Slovensko, pre obyvateľov a obyvateľky ste neurobili absolútne nič. A absolútne budete so mnou súhlasiť, lebo včera aj pán prezident Peter Pellegrini to potvrdil. On potvrdil tieto slová, že neexistuje žiadna kontinuita, že neexistuje žiadna vízia pre Slovenskú republiku. Ale však pán prezident to včera potvrdil, vtedy ste mu netlieskali, však samozrejme, že opozícia mu zatlieskala, lebo možnože pán prezident nás počúva, čo veľmi oceňujem, ale práve preto tvrdím a budem tvrdiť, že takéto uznesenie nemá čo robiť v pléne Národnej rady. A poviem úprimne pravdu, že ak by som pokračoval, že vy tu píšete, že: „Odmietnutie sankčnej politiky a obchodných obmedzení voči Ruskej federácii o ochrane ekonomických a energetických záujmov Slovenskej republiky." Ale vy viete o tom, že my sme jedna z najhorších štátov Európskej únie, kde nevieme čerpať eurofondy. Kolegovia, my sami ako Slovenská republika sme si nastavili spôsob, ako chceme čerpať tieto eurofondy, a my ich do dnešného dňa nevieme čerpať. A potom vidím príspevok súčasného ministra Migaľa, že ako sa sťažuje, že koľko papierov, koľko nepodpísaných projektov z eurofondov ostalo na stole. Potom počujem pána ministra Migaľa, že ako sa sťažuje, že náš celý ten proces toho vybavovania tých eurofondov, aký je zlý, a že on do chce zjednodušiť. Takže ešte aj minister potvrdil, že tú ekonomickú samovraždu si robíme my sami, nikto iný. A čo mi je úprimne ľúto, však je to momentálne aj virálne video na facebooku, ako náš pán premiér sedí zoči voči s Putinom a ten diktátor Putin len prekrúca oči, čo hovorí, čo rozpráva náš premiér. Tak toto je náš obchodný partner? Aj včera pán prezident povedal, že zabúdame na Západ. Zabúdame na Západ, kde je pre nás najvýznamnejšie ekonomické partnerstvo. A vedome klamete Slovákov, že Rusko je náš strategický partner. A poviem vám ešte jedno tajomstvo, lebo opäť, poviem takto, lebo mám za to, že klamete ľudí aj na východe Slovenska. Už len z niekoľkých faktorov je ten, že vnášate nenávisť obyvateľov či Ukrajiny, alebo už potom by som išiel do komunít LGBTI a tak ďalej a tak ďalej, však to viete robiť najlepšie, ale také Poľsko využilo to, že zobralo si povedzme tých ľudí, ktorí utekajú z tej Ukrajiny, utekajú pred vojnou, utekajú pred bombardovaním Putina a jeho Ruskej federácie. Zobralo si tých ľudí, dali im prácu a neuveríte, odrazu Poľská republika ekonomicky rastie. A my prijímame zákony v tomto pléne, kde chceme všetkých preč. Ale áno, je to tak, lebo ja vám poviem, kolega, možnože sa smejete, ale napríklad počas prázdnin veľa ukrajinských študentov sa musí vrátiť naspäť na Ukrajinu, lebo nemajú kde bývať. Nemôžu už napríklad využívať internáty, ktoré budú dva mesiace prázdne. A nemôžu si dovoliť zaplatiť za tento internát 400-500 eur. Tento zákon ste prijali vy nedávno, že títo študenti musia odísť z krajiny. (Reakcia z pléna.) No, ja len vám hovorím, no ale v minulosti sa to všetko pekne dalo. Faktickou vás poprosím. Takže aby sme išli späť ku pointe tohto uznesenia, sankcie sú, lebo Rusko je agresor. Rusko bombarduje a zabíja Ukrajincov, matky, ženy a môžete sa hanbiť všetci predkladatelia, že vôbec takéto uznesenie je tu v pléne Národnej rady, je mi z vás zle. Ďakujem. (Potlesk.)